Asylsøker terrorsiktet av PST

En syrisk asylsøker er pågrepet og terrorsiktet av Politiets sikkerhetstjeneste (PST).

Opprørssoldater fra den Al-Qaida-tilknyttede gruppen Jabhat al-Nusra fotografert på toppen av et ammunisjonslass i Idlib-provinsen nord i Syria. Bildet har ingen direkte tilknytning til den pågrepne asylsøkeren. Anonymous

15. mai 2016 18:04 Sist oppdatert 16. mai 2016

Det melder Rogalands Avis. Mannen ble pågrepet på et asylmottak i Rogaland.

Det er PST som har tatt ut siktelse mot syreren, som er en mann i 20-årene.

— Jeg kan bekrefte at vi har pågrepet og siktet en mann etter paragraf 147d. Utover det har jeg ingen kommentar, sier politiadvokat Anne Karoline Staff til Dagbladet.

Straffelovens § 147d, er den såkalte «terrorparagrafen» i straffeloven. Ifølge Rogalands Avis mener PST at mannen skal ha vært tilknyttet den såkalte Al-Nusrah-fronten, som har tilknytning til al-Quida.

Mannens advokat sier at den siktede har forklart at han deltok i kampen mot det syriske regimet, og ifølge Dagbladet skal han ha erkjent at han var medlem av Nusrah-fronten.

— Min klient sier at det han opplevde som et overgrep av regjeringen i Syria, gjorde at han måtte ta opp kampen med regimet, sier Niels-Christian Schelver Petersen til Rogalands Avis.

Ifølge advokaten kom mannen til Norge sammen med sin mindreårige bror høsten 2015. Broren blir nå tatt hånd om av barnevernet.

Syreren skal framstilles for varetektsfengsling i Stavanger tingrett morgen.

- Da vil han utdype hvorfor han er uenig i siktelsen, sier Petersen til Dagbladet.